

 **ผลการประชุมคณะกรรมาธิการกิจการสภาปฏิรูปแห่งชาติ (ชั่วคราว) ครั้งที่ ๒**

 วันที่ ๒๘ ตุลาคม ๒๕๕๗ เวลา ๐๙.๓๐ นาฬิกา ณ ห้องประชุมคณะกรรมาธิการหมายเลข ๒๑๙ ชั้น ๒ อาคารรัฐสภา ๒ นายเทียนฉาย กีระนันทน์ ว่าที่ประธาน สปช. ในฐานะประธานคณะกรรมาธิการกิจการสภาปฏิรูปแห่งชาติ (ชั่วคราว) เป็นประธานการประชุมฯ ครั้งที่ ๒ เพื่อพิจารณาเกี่ยวกับหลักเกณฑ์และวิธีการได้มาซึ่งกรรมาธิการยกร่างรัฐธรรมนูญในสัดส่วนของสมาชิกสภาปฏิรูปแห่งชาติ จำนวน ๒๐ คน โดยมีผลการประชุม ดังนี้

 ๑. บุคคลที่จะได้รับการแต่งตั้งเป็นกรรมาธิการยกร่างรัฐธรรมนูญต้องเป็นผู้มี ความเหมาะสมมีความสมัครใจ มีคุณสมบัติและไม่มีลักษณะต้องห้ามตามรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๕๗ โดยต้องกรอกใบสมัครด้วย

 ๒. สมาชิกสภาปฏิรูปแห่งชาติ แต่ละด้านทั้ง ๑๑ ด้าน และแต่ละภาค ทั้ง ๔ ภาค อาจพิจารณาเสนอชื่อผู้ที่มีความเหมาะสม และไม่มีคุณสมบัติต้องห้าม ด้านละ ๑ คน หรือมากกว่า ๑ คน หรืออาจไม่เสนอชื่อสมาชิกท่านใดเลยก็ได้ ทั้งนี้ ไม่ตัดสิทธิสมาชิกสภาปฏิรูปแห่งชาติที่มีความประสงค์จะสมัครเป็นกรรมาธิการยกร่างรัฐธรรมนูญ และไม่ได้รับการเสนอชื่อจากด้านต่าง ๆ สามารถสมัครขอรับการเลือกเป็นกรรมาธิการยกร่างรัฐธรรมนูญได้เอง โดยต้องดำเนินการสมัครให้แล้วเสร็จภายในวันพุธที่ ๒๙ ตุลาคม ๒๕๕๗ เวลา ๑๒.๐๐ นาฬิกา โดยยื่นใบสมัครที่ หน้าห้องประชุมสภาปฏิรูปแห่งชาติ ชั้น ๒ อาคารรัฐสภา ๑

 ๓. ให้ที่ประชุมสภาปฏิรูปแห่งชาติพิจารณาเลือกบุคคลซึ่งได้รับการเสนอชื่อหรือสมัครเป็นกรรมาธิการยกร่างรัฐธรรมนูญ จำนวน ๒๐ คน จากรายชื่อผู้ที่ได้รับการเสนอชื่อหรือสมัคร โดยสมาชิกสภาปฏิรูปแห่งชาติสามารถเลือกกรรมาธิการยกร่างรัฐธรรมนูญได้ไม่เกิน ๒๐ คน และสมาชิกผู้ที่ได้รับคะแนนสูงสุดลำดับที่หนึ่งถึงยี่สิบ จะเป็นผู้ได้รับการสรรหาจาก สภาปฏิรูปแห่งชาติเป็นกรรมาธิการยกร่างรัฐธรรมนูญในกรณีที่มีการลงคะแนนเลือกมากกว่า ๒๐ คน ให้ถือว่าเป็นบัตรเสีย

 ๔. ในบัตรลงคะแนนให้ระบุรายชื่อสมาชิกผู้กรอกใบสมัคร พร้อมระบุที่มา (ด้านหรือภาค) ของสมาชิกผู้นั้น

 ทั้งนี้ ผู้ที่ได้รับการแต่งตั้งเป็นกรรมาธิการยกร่างรัฐธรรมนูญจะดำรงตำแหน่งเป็นกรรมาธิการในคณะอื่นใดของสภาปฏิรูปแห่งชาติอีกไม่ได้ จนกว่าการดำเนินการยกร่างรัฐธรรมนูญได้เสร็จสิ้นแล้ว และเพื่อประโยชน์แห่งการขจัดส่วนได้เสีย ห้ามมิให้กรรมาธิการยกร่างรัฐธรรมนูญดำรงตำแหน่งทางการเมืองภายในสองปีนับแต่วันที่พ้นจากตำแหน่งกรรมาธิการยกร่างรัฐธรรมนูญ